**OBILJEŽAVANJE 25 GODINA HRVATSKOG INSTITUTA ZA ISTRAŽIVANJE MOZGA**

**MEDICINSKOG FAKULTETA SVEUČILIŠTA U ZAGREBU**

**u petak, 11. rujna 2015. godine u 09.00 sati**

na Medicinskom fakultetu Sveučilišta u Zagrebu (dvorana Čačković), Šalata 3b

**Hrvatski institut za istraživanje mozga (HIIM)** je znanstveno - nastavna ustrojbena jedinica (podružnica) Medicinskog fakulteta Sveučilišta u Zagrebu, osnovana 1990. godine s ciljem razvijanja značajnog i dinamičnog polja suvremene znanosti – **neuroznanosti**te uspostavljanja suradnje temeljnih i kliničkih neuroznanosti. Osnivanje Hrvatskog instituta za istraživanje mozga podudara se s početkom Desetljeća mozga (1990.), kada je Medicinski fakultet Sveučilišta u Zagrebu, na temelju poticaja i jasno obrazloženog prijedloga akademika Ivice Kostovića, pokrenuo inicijativu za osnivanje HIIM-a. Za taj projekt Medicinski fakultet dobio je potporu Vlade RH i osobno pokroviteljstvo predsjednika Franje Tuđmana. Od samog početka rada HIIM-a razvija znanstvene programe iz područja razvojne neurobiologije čovjeka, kao i istraživanja biološke osnove psihijatrijskih i neuroloških bolesti i kognitivnih poremećaja. Dobro razvijena infrastruktura omogućuje istraživačkim skupinama sa svih temeljnih Zavoda Medicinskog fakulteta izvođenje međunarodno ocijenjenih projekata (EU, UKF, HRZZ, Adris), suradnju s kliničkim nastavnim bazama i suradnju s vodećim međunarodnim znanstvenim institucijama (Yale University, The Johns Hopkins University, McGill University, INSERM, University of Geneva, University of Amsterdam, Université Libre de Bruxelles). Osigurana je izobrazba za doktorande (Doktorski studij Neuroznanost), uspješan razvoj znanstvenih karijera mladih istraživača u vodećim svjetskim centrima te njihov povratak u Hrvatsku. Osim istraživačkog rada i objavljivanja radova u vodećim svjetskim časopisima, znanstvenici HIIM-a su aktivni u popularizaciji i širenju spoznaja o mozgu (Tjedan mozga). Međunarodni znanstveni savjet HIIM-a, sastavljen od istaknutih američkih i europskih znanstvenika, periodički ocjenjuje program HIIM-a. Više o ustrojstvu, povijesti, znanstvenoj i nastavnoj aktivnosti HIIM-a pogledajte na [www.hiim.unizg.hr](http://www.hiim.unizg.hr) .

U proteklih 25 godina ostvareni su temeljni ciljevi Hrvatskog instituta za istraživanje mozga. Radnim obilježavanjem 25. obljetnice želimo javnosti pokazati dosadašnje rezultate i značaj koji HIIM ima u istraživanju, nastavi i struci. Sukladno tome, **u petak 11. rujna u 9.00 sati** započinje **svečani dio** programa s prikazom povijesti, dosadašnjih rezultata i perspektive HIIM-a (akademik Kostović, prof. Judaš). Radni dio započinje u 11.00 sati prezentacijom zajedničkog projekta neuroimaginga Medicinskog fakulteta i Poliklinike Neuron te početkom rada novog uređaja za slikovni prikaz mozga. Nakon toga u 13.00 sati slijedi **mini-simpozij** **"Trends in current neuroscience**" na kojem će istaknuti svjetski znanstvenici (prof. Rakic, prof. Sestan, prof. Schnaar, prof. Esclapez, prof. Kokaia, prof. Williams, prof. Barkovich) prikazati najnovija dostignuća u neuroznanosti.

Popratna događanja uključuju: četvrtak 10. rujna - "Croatian neuroscientists abroad": predavanja će održati prof. Padjen, prof. Rašin i dr.sc. Mrzljak, petak 11. rujna - Studentska sekcija za neuroznanost organizira cjelodnevnu izložbu „Slike mozga“ te subota 12. rujna - prezentacija u okviru EU projekta GLOWBRAIN. U privitku Vam šaljemo detaljan raspored događanja.

Kontakt:

Ana Hladnik, dr.med – glasnogovornica, tel: 091 5104008, e-mail: ana.hladnik@mef.hr

akademik Ivica Kostović, tel: 01 4596 902, 01 4596 801, e-mail: ikostov@hiim.hr